b"\n_START_ARTICLE_\nVinlandija\n_START_PARAGRAPH_\nVinlandija je ime, s katerim so Nordijci (v\xc4\x8dasih poimenovani tudi Vikingi ali severnjaki) okoli leta 1000 poimenovali takrat odkrito Severno Ameriko._NEWLINE_Dolgo so domnevali, da starodavne nordijske sage govorijo o tem, da so Vikingi pod vodstvom Leifa Eriksona dosegli Severno Ameriko pribli\xc5\xbeno pet stoletij pred Kri\xc5\xa1tofom Kolumbom. Za to domnevo obstajajo tudi arheolo\xc5\xa1ki dokazi. Leta 1960 so v kraju L'Anse aux Meadows na severnem koncu otoka Nova Fundlandija (danes Kanada) na\xc5\xa1li zaenkrat edine ostanke nordijske naselbine na severnoameri\xc5\xa1kih tleh, izven Grenlandije. Ostanki so z dokazi podkrepili vikin\xc5\xa1ko pred-kolumbovsko odkritje Severne Amerike. Zadnje arheolo\xc5\xa1ke raziskave so sicer pokazale, da to obmo\xc4\x8dje verjetno ni bilo samo po sebi celotna Vinlandija, temve\xc4\x8d le vhodni predel k \xc5\xa1ir\xc5\xa1emu prostoru s tem imenom.\n_START_SECTION_\nIzvor imena\n_START_PARAGRAPH_\nPrve razlage imena izhajajo iz nordijske besede v\xc3\xadn (latinsko vinum), kar pomeni vino. Raziskave so pokazale, da so priseljenci dejansko lahko videli vinsko trto, kar je bil za Severnjaka znak za milo podnebje. Zato je bila de\xc5\xbeela lahko privla\xc4\x8dna za prebivanje. Kasnej\xc5\xa1e analize pa so pokazale, da bi lahko ime izhajalo iz besede vin (s kratkim i), kar pomeni pa\xc5\xa1nik."